title: Vykonávacie nariadenie Komisie (EÚ) č. 503/2012 z  13. júna 2012 , ktorým sa zakazujú rybolovné činnosti plavidlám používajúcim kruhové záťahové siete plaviacim sa pod vlajkou Grécka alebo Talianska alebo zaregistrovaným v Grécku alebo Taliansku, loviacim tuniaka modroplutvého v Atlantickom oceáne východne od 45° západnej zemepisnej dĺžky a v Stredozemnom mori

text:
               14.6.2012

               SK

               Úradný vestník Európskej únie

               L 153/12

         VYKONÁVACIE NARIADENIE KOMISIE (EÚ) č. 503/2012
   z 13. júna 2012,
   ktorým sa zakazujú rybolovné činnosti plavidlám používajúcim kruhové záťahové siete plaviacim sa pod vlajkou Grécka alebo Talianska alebo zaregistrovaným v Grécku alebo Taliansku, loviacim tuniaka modroplutvého v Atlantickom oceáne východne od 45° západnej zemepisnej dĺžky a v Stredozemnom mori
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva (1), a najmä na jeho článok 36 ods. 2,
   keďže:

               (1)

               Nariadením Rady (EÚ) č. 44/2012 zo 17. januára 2012, ktorým sa na rok 2012 stanovujú vo vodách EÚ a pre plavidlá EÚ v určitých vodách nepatriacich EÚ rybolovné možnosti pre určité populácie rýb a skupiny populácií rýb, ktoré sú predmetom medzinárodných rokovaní alebo dohôd (2), sa na rok 2012 stanovuje množstvo tuniaka modroplutvého, ktoré môžu rybárske plavidlá Európskej únie uloviť v Atlantickom oceáne východne od 45° západnej dĺžky a v Stredozemnom mori.

               (2)

               V nariadení Rady (ES) č. 302/2009 zo 6. apríla 2009 o viacročnom pláne obnovy populácie tuniaka modroplutvého vo východnej časti Atlantického oceána a v Stredozemnom mori, ktorým sa mení a dopĺňa nariadenie (ES) č. 43/2009 a zrušuje nariadenie (ES) č. 1559/2007 (3), sa od členských štátov vyžaduje, aby Komisiu informovali o individuálnych kvótach pridelených ich plavidlám s dĺžkou nad 24 metrov.

               (3)

               Spoločná politika v oblasti rybného hospodárstva je určená na zabezpečenie dlhodobej životaschopnosti rybárskeho odvetvia prostredníctvom udržateľného využívania živých vodných zdrojov založeného na prístupe preventívnosti.

               (4)

               V súlade s článkom 36 ods. 2 nariadenia (ES) č. 1224/2009, ak Komisia na základe informácií, ktoré poskytli členské štáty, alebo na základe iných informácií, ktoré má k dispozícii, zistí, že rybolovné možnosti Európskej únie, členského štátu alebo skupiny členských štátov sa považujú za vyčerpané v prípade jedného alebo viacerých výstrojov alebo jednej alebo viacerých flotíl, informuje o tom dotknuté členské štáty a zakáže rybolovné činnosti v príslušnej oblasti s príslušným výstrojom príslušnej flotile alebo v súvislosti s príslušnou zásobou alebo skupinou zásob, ktorých sa dotknuté rybolovné činnosti týkajú.

               (5)

               Podľa informácií, ktoré má Komisia k dispozícii, rybolovné možnosti pre tuniaka modroplutvého v Atlantickom oceáne východne od 45° západnej dĺžky a v Stredozemnom mori udelené plavidlám s kruhovými záťahovými sieťami plaviacim sa pod vlajkou Grécka alebo Talianska alebo zaregistrovaným v Grécku alebo Taliansku boli k 7. júnu 2012 vyčerpané.

               (6)

               Dňa 8. júna Grécko informovalo Komisiu o skutočnosti, že svojim plavidlám s kruhovými záťahovými sieťami aktívne loviacim v roku 2012 tuniaka modroplutvého zakázalo rybolovné činnosti, a to od 8. júna 2012 od 8.00 hod.

               (7)

               Taliansko informovalo 3., 5. a 8. júna 2012 Komisiu o skutočnosti, že svojim 12 plavidlám s kruhovými záťahovými sieťami aktívne loviacim v roku 2012 tuniaka modroplutvého zakázalo rybolovné činnosti, a to s účinnosťou od 3. júna pre 4 plavidlá, s účinnosťou od 5. júna pre 4 plavidlá a s účinnosťou od 8. júna pre zvyšné 4 plavidlá, čo viedlo k zákazu všetkých týchto činností od 8. júna 2012 od 11.30 hod.

               (8)

               Bez toho, aby boli dotknuté uvedené opatrenia, ktoré vykonalo Grécko a Taliansko, je potrebné, aby Komisia potvrdila zákaz lovu tuniaka modroplutvého v Atlantickom oceáne východne od 45° západnej zemepisnej dĺžky a v Stredozemnom mori od 8. júna 2012 plavidlám s kruhovými záťahovými sieťami plaviacim sa pod vlajkou Grécka alebo Talianska alebo zaregistrovaným v Grécku alebo Taliansku,

         PRIJALA TOTO NARIADENIE:
   Článok 1
   Lov tuniaka modroplutvého v Atlantickom oceáne východne od 45° západnej zemepisnej dĺžky a v Stredozemnom mori plavidlami s kruhovými záťahovými sieťami plaviacimi sa pod vlajkou Grécka alebo zaregistrovanými v Grécku sa zakazuje najneskôr od 8. júna 2012 od 8.00 hod.
   Od uvedeného dátumu sa takisto zakazuje uchovávať na palube, umiestňovať do klietok na výkrm alebo chov, prekladať, premiestňovať alebo vykladať ryby z takejto zásoby ulovené uvedenými plavidlami.
   Článok 2
   Lov tuniaka modroplutvého v Atlantickom oceáne východne od 45° západnej zemepisnej dĺžky a v Stredozemnom mori plavidlami s kruhovými záťahovými sieťami plaviacimi sa pod vlajkou Talianska alebo zaregistrovanými v Taliansku sa zakazuje najneskôr od 8. júna 2012 od 11.30 hod.
   Od uvedeného dátumu sa takisto zakazuje uchovávať na palube, umiestňovať do klietok na výkrm alebo chov, prekladať, premiestňovať alebo vykladať ryby z takejto zásoby ulovené uvedenými plavidlami.
   Článok 3
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 13. júna 2012

            Za Komisiu v mene predsedu

         Maria DAMANAKI

            členka Komisie

      (1)  Ú. v. EÚ L 343, 22.12.2009, s. 1.

      (2)  Ú. v. EÚ L 25, 27.1.2012, s. 55.

      (3)  Ú. v. EÚ L 96, 15.4.2009, s. 1.


title: Vykonávacie nariadenie Komisie (EÚ) 2016/327 z 25. februára 2016, ktorým sa do Registra chránených označení pôvodu a chránených zemepisných označení zapisuje názov [Polvorones de Estepa (CHZO)]

text:
               9.3.2016

               SK

               Úradný vestník Európskej únie

               L 62/3

         VYKONÁVACIE NARIADENIE KOMISIE (EÚ) 2016/327
   z 25. februára 2016,
   ktorým sa do Registra chránených označení pôvodu a chránených zemepisných označení zapisuje názov [Polvorones de Estepa (CHZO)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
   keďže:

               (1)

               Žiadosť Španielska o zápis názvu „Polvorones de Estepa“ do registra bola v súlade s článkom 50 ods. 2 písm. a) nariadenia (EÚ) č. 1151/2012 uverejnená v Úradnom vestníku Európskej únie
                   (2).

               (2)

               Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Polvorones de Estepa“ sa musí zapísať do registra,

         PRIJALA TOTO NARIADENIE:
   Článok 1
   Názov „Polvorones de Estepa“ (CHZO) sa zapisuje do registra.
   Názov uvedený v prvom odseku sa vzťahuje na výrobok triedy 2.3 Chlieb, zákusky, koláče, cukrovinky, čajové pečivo a iné pekárske výrobky uvedenej v prílohe XI k vykonávaciemu nariadeniu Komisie (EÚ) č. 668/2014 (3).
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. februára 2016

            Za Komisiu

            v mene predsedu

         Phil HOGAN

            člen Komisie

      (1)  Ú. v. EÚ L 343, 14.12.2012, s. 1.

      (2)  Ú. v. EÚ C 338, 13.10.2015, s. 10.

      (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).